Микеланджело Буонароти
Не знам осанка с мисъл тъй висока…

Превод от италиански: Драгомир Петров, 1970

chitanka.info

Не знам осанка с мисъл тъй висока…[0]

Не знам осанка с мисъл тъй висока

ни в сянка гола, нито в земно тяло,

с която свойто щение изцяло

да защитя от хубост тъй жестока.

Далеч от теб, пропадам в паст дълбока,

цена отдал на чувството преляло;

побягна ли от него, наболяло,

до смърт гнети ме с болката безока.

Ала и в бяг да се спася, не бива,

че хуква в двоен бяг и красотата

и подир нея впускам се припряно.

Очите ми с ръка Амур изтрива,

за мъката предлагайки отплата;

изкупеното с плач не е презряно.

[0] Вероятно и този сонет е посветен на Томазо деи Кавалиери. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.